## Uredba o mjerilima za davanje suglasnosti općinama, gradovima i županijama za korištenje dotacija iz državnog proračuna Republike Hrvatske

### NN 51/1998 (10.4.1998.), Uredba o mjerilima za davanje suglasnosti općinama, gradovima i županijama za korištenje dotacija iz državnog proračuna Republike Hrvatske

# **VLADA REPUBLIKE HRVATSKE**

**644**

Na temelju članka 54. stavka 1. Zakona o proračunu ("Narodne novine",
broj 92/94), Vlada Republike Hrvatske je na sjednici održanoj 9. travnja
1998. godine, donijela

## **UREDBU**

### **O MJERILIMA ZA DAVANJE SUGLASNOSTI OPĆINAMA, GRADOVIMA I ŽUPANIJAMA ZA KORIŠTENJE DOTACIJA IZ DRŽAVNOG PRORAČUNA REPUBLIKE HRVATSKE**

Članak 1.

Ovom Uredbom određuju se mjerila za davanje suglasnosti za korištenje
dotacija iz državnog proračuna Republike Hrvatske općinama, gradovima i
županijama za obavljanje poslova iz njihovoga samoupravnog djelokruga.

Sredstva koja se za kapitalne projekte odobravaju iz državnog proračuna,
ne podliježu davanju suglasnosti prema odredbama ove Uredbe.

Članak 2.

Općine, gradovi i županije mogu ostvariti pravo na korištenje dotacije
iz državnog proračuna Republike Hrvatske, ako ispunjavaju uvjete propisane
ovom Uredbom.

Općine, gradovi i županije koje ne ispune uvjete iz ove Uredbe, ostvarit
će pravo na dotacije iz državnog proračuna, nakon što Ministarstvo uprave
utvrdi da su naknadno ostvarile propisane uvjete.

Članak 3.

Pravo na dotaciju iz državnog proračuna ostvaruje se na temelju mjerila
koja čini broj zaposlenih u tijelima općina, grada ili županije, te visina
plaća zaposlenih, odnosno naknada za rad osoba koje u općini, gradu ili
županiji obavljaju određene dužnosti na dan 1. siječnja 1998. godine.

Mjerila iz stavka 1. ovoga članka ne odnose se na zaposlene na komunalnim
poslovima, u djelatnostima kulture ili socijalne skrbi, odnosno drugim
javnim službama, ako su ustrojene u okviru općinske, odnosno gradske uprave.

Članak 4.

Općina ili grad mogu ostvariti pravo na dotaciju iz državnog proračuna,
ako broj zaposlenih, visina plaća i naknada na dan 1. siječnja 1998. godine,
ne prelazi mjerila utvrđena ovom Uredbom, te ako:

- plaća općinskog načelnika i gradonačelnika grada do 40.000 stanovnika
ne prelazi plaću podžupana,

- plaća gradonačelnika grada preko 40.000 stanovnika ne prelazi plaću
župana,

- masa sredstava za plaće zaposlenih ne prelazi masu sredstava koju
čini umnožak broja zaposlenih na dan 1. siječnja 1998. godine i prosječne
plaće ostvarene u državnoj upravi za 1997. godinu, prema podacima Državnog
zavoda za statistiku, uvećane za planirani postotak porasta plaća u 1998.
godini.

Pored uvjeta iz stavka 1. ovoga članka, općina ili grad koji imaju do
10.000 stanovnika, mogu ostvariti pravo na dotaciju iz državnog proračuna,
ako imaju do 10 zaposlenika u radnom odnosu, a gradovi koji imaju do 40.000
stanovnika, ako imaju do 20 zaposlenika u radnom odnosu.

U općinama ili gradovima koji su utvrđeni kao područja posebne državne
skrbi plaće iz stavka 1. ovoga članka, mogu biti uvećane za postotak utvrđen
Zakonom o područjima posebne državne skrbi ("Narodne novine", br. 44/96
i 124/97).

Članak 5.

Županija može ostvariti pravo na dotaciju iz državnog proračuna, ako
broj zaposlenih, visina plaća i naknada na dan 1. siječnja 1998. godine,
ne prelazi mjerila utvrđena ovom Uredbom, te ako:

- plaće župana i podžupana nisu uvećane u odnosu na plaće propisane
Odlukom o utvrđivanju plaće predsjednika Vlade Republike Hrvatske, potpredsjednika
Vlade Republike Hrvatske, dužnosnika Republike Hrvatske i drugih dužnosnika
koje imenuje i razrješava Vlada Republike Hrvatske ("Narodne novine", br.
90/94 i 4/97),

- masa sredstava za plaće zaposlenih ne prelazi masu sredstava koju
čini umnožak broja zaposlenih na dan 1. siječnja 1998. godine i prosječne
plaće ostvarene u državnoj upravi za 1997. godinu, prema podacima Državnog
zavoda za statistiku, uvećane za planirani postotak porasta plaća u 1998.
godini.

Članak 6.

Općine, gradovi i županije kojima se državnim proračunom neposredno
osiguravaju dotacije za redovni rad moraju, radi pribavljanja suglasnosti
propisane odredbom članka 21. Zakona o izvršavanju Državnog proračuna Republike
Hrvatske za 1998. godinu, dostaviti Ministarstvu uprave:

- opći akti o sistematizaciji radnih mjesta,

- opći akti o plaćama zaposlenika i naknadama osoba koje vrše određene
dužnosti,

- proračun za tekuću godinu,

- odluke o visini osnovice za obračun plaća i naknada,

- pojedinačna rješenja o plaćama za sve osobe koje u općini, odnosno
gradu primaju plaću ili naknadu,

- platne liste za isplatu plaća ili naknada za prosinac 1997. i siječanj
1998. godine.

Općine i gradovi kojima se dotacije osiguravaju transferima županija,
dostavit će županijama zahtjeve za davanje suglasnosti, kao i akte iz stavka
1. ovoga članka.

Županije će objedinjene zahtjeve za dotacije općina i gradova na svojem
području, dostaviti Ministarstvu uprave, uz zahtjev za davanje suglasnosti.

Ako županija koristi sredstva dotacija za izvršavanje zadaća iz svojega
samoupravnoga djelokruga, dostavit će svoj zahtjev za davanje suglasnosti
zajedno sa svim aktima iz stavka 1. ovoga članka.

Članak 7.

Ova Uredba stupa na snagu danom objave u "Narodnim novinama".

Klasa: 400-06/98-01/03
Urbroj: 5030107-98-2
Zagreb, 9. travnja 1998.

Predsjednik
**mr. Zlatko Mateša,** v. r.

Uredba, NN 51/1998-644